## El Consell aprova quatre convenis amb Cosital Alacant i Castelló per a reforçar la gestió local i millorar les seus col·legials

*** La Generalitat destina 25.000 euros a cada col·legi professional per a donar suport a la gestió de la borsa de personal habilitat nacional i adequar les seues seus**

El Consell ha aprovat quatre convenis de col·laboració entre la Presidència de la Generalitat i els Col·legis Oficials de Secretaris, Interventors i Tresorers d’Administració Local (Cosital) de les províncies d’Alacant i Castelló, amb l’objectiu de reforçar la provisió de personal funcionari amb habilitació de caràcter nacional en els municipis i millorar les condicions de les seues seus col·legials durant 2025.

Esta iniciativa busca oferir una solució àgil i eficaç als ajuntaments que, per vacants prolongades o baixes de llarga duració, s’enfronten a greus problemes de gestió que comprometen el seu funcionament ordinari. Per a fer-ho, la Generalitat col·labora en la gestió de la borsa de personal funcionari amb habilitació nacional, permetent que el personal interessat s’inscriga voluntàriament per a prestar servicis de manera temporal en entitats locals que ho requerisquen.

La Generalitat destina 15.000 euros a cada col·legi professional per a col·laborar en el finançament dels gastos derivats de la seua participació instrumental en la gestió d’esta borsa. Esta col·laboració inclou la difusió de vacants entre els seus col·legiats i el suport a la prestació puntual de servicis professionals, d’acord amb el que s’establix en l’article 48 del Decret 92/2021, de 9 de juliol.

Així mateix, es destina una ajuda addicional de 10.000 euros a cada col·legi per a col·laborar amb el cost de les actuacions destinades a finançar l’adequació de les seues seus, incloent la dotació d’equips informàtics i mobiliari. Estes millores permetran que les instal·lacions col·legials puguen acollir en condicions òptimes activitats formatives, reunions i altres trobades oficials, facilitant així el desenrotllament dels convenis de col·laboració subscrits anualment amb la Generalitat.

**Suport a la formació i professionalització**

El conveni també té com a finalitat col·laborar en les accions formatives que desenrotllen els col·legis cap al personal funcionari amb habilitació de caràcter nacional, així com cap a altres treballadors públics i operadors juridicofinancers.

Cosital Alacant i Cosital Castelló desenrotllaran formacions en matèries com el funcionament i competències municipals, el procediment administratiu comú, la gestió de recursos humans i processos d’estabilització, la contractació pública, l’urbanisme, el medi ambient, el patrimoni, els servicis públics, la gestió pressupostària i tributària, la comptabilitat, el control intern i l’auditoria, així com la integritat pública i la gestió de fons europeus.

Amb esta iniciativa, el Consell reafirma el seu compromís amb l’enfortiment de l’Administració local, donant suport als municipis que més ho necessiten i reconeixent el paper fonamental dels col·legis professionals en la millora de la gestió pública.

Pròximament està prevista l’aprovació del conveni de col·laboració amb el Col·legi Oficial de Secretaris, Interventors i Tresorers d’Administració Local de la província de València, en el marc del mateix programa de suport a la gestió de borses de personal habilitat nacional i millora de les seus col·legials.

Fecha: 14/10/2025